Тхылъеджэ ерыщхэр
Мэлбахъуэ Тимборэ и цIэр зезыхьэ къэрал лъэпкъ библиотекэм Налшык къалэдэсхэм тхылъ къыщыIах и къудамэм щрагъэкIуэкIащ «Тхылъеджэм Iэгуауэ хуэфIэт» зыфIаща зэпеуэ.
Зэхыхьэр къызэзыгъэпэща икIи езыгъэкIуэкIа къудамэм и лэжьакIуэ нэхъыжь Магомедхановэ Жаннэ игъэува «Тхылъеджэ» гъэлъэгъуэныгъэм кърихьэлIахэр яфIэгъэщIэгъуэну еплъащ. Абы хагъэхьат щIэджыкIакIуэхэм яхуэгъэза журнал, тхылъ зэхуэмыдэ куэд. Апхуэдэ-хэщ «Хранители прошлого», «Читаем вместе» журналхэр, Кунин Виктор и «Корабли мысли: английские и французские писатели о книге, чтении», Ласло Мегаирэ Чаба Рекаширэ зэдатха «Книжка о книжке», Голубевэ Ольгэ и «В мире книжных сокровищ» тхылъхэр, нэгъуэщIхэри.
Къыхэгъэщыпхъэщ, мыпхуэдэ гъэлъэгъуэныгъэм тхылъеджэхэр библиотекэм къешэлIэнымрэ тхылъым гъащIэм щиIэ мыхьэнэр абыхэм захегъэщIэнымкIэ сэбэп зэрыхъур. Польшэм и тхакIуэ Василевский Эдмунд и псалъэхэр мыбдеж щапхъэу къэсхьыну сфIэигъуэщ: «Тхылъхэр гъуэгу пэжыр уэзыгъэлъагъу, щыуагъэм ущызыхъумэ ныбжьэгъу Iущхэщ, гумащIэхэщ, уи сабиигъуэми, уи щIалэгъуэми, уи жьыгъэми закъуэныгъэр зыхозымыгъащIэщ, къару къыпхэзылъхьэщ».
Зэпеуэм кърихьэлIащ библиотекэм и къудамэхэм щIэх-щIэхыурэ къакIуэ щIэджыкIакIуэхэр. Зэхьэзэхуэр Iыхьэ зыбжанэу гуэшат. Псалъэм папщIэ, «Тхылъеджэ нэхъыщIэ дыдэ» зэхьэзэхуэм пашэ щыхъуащ Налшык къалэм и курыт еджапIэ №5-м и 9-нэ классым щеджэ Лыджыдэ Рафшанэ, «ШколакIуэ тхылъеджэ ерыщ» зэпеуэм щытекIуари, а школ дыдэм и 9-нэ классым щIэс Къуныжь Дианэщ, «Студент тхылъеджэ ерыщ» хъуащ КъБКъУ-м щеджэ Шыбзыхъуэ Радимэ, «Тхылъеджэ жыджэр» цIэр хуагъэфэщащ КъБКъУ-м и тхыдэ къудамэм и магистратурэм щIэс Азнаур Залинэ, «Тхылъеджэ Iущ дыдэ» хъуащ Бауманым и цIэр зезыхьэу Москва щыIэ университетым и 3-нэ курсым щеджэ Гъурф Дианэ.
Зэпеуэм къыхэжаныкIа тхылъеджэхэм библиотекэм щылажьэхэм фIыщIэ псалъэхэмкIэ зыкъытхуагъэзащ, республикэм зиужьыным, ефIэкIуэным хэлъхьэныгъэ хуэзыщIыну зи мурад щIэджыкIакIуэхэм яхуэтщIэ Iуэхутхьэбзэхэр псыхэкIуадэ зэрымыхъур зэрагуапэр къыхагъэщащ.
Зэхыхьэр ягъэдэхащ ГъуазджэхэмкIэ Кавказ Ищхъэрэ институтым щеджэхэу Доткъул Ланэрэ Онар Гюльшахрэ.
БЕЗЫР Еленэ,
Лъэпкъ библиотекэм и лъахэхутэ къудамэм и лэжьакIуэ.
